Taxistaking kom tot ŉ einde in Moederstad‘n Bus het Maandagoggend in Khayelitsha gebrand. (Foto: Twitter) Die taxivereniging Santaco het laat Dinsdagaand aangekondig dat sy voortslepende staking in die Wes-Kaap opgeskort is. Santaco sal na verwagting Woensdag sy bedrywighede voortsit nadat sy dienste die afgelope twee dae onttrek is. “Aan al ons operateurs: Ons wil julle bedank vir ŉ suksesvolle staking,” lui Santaco se kennisgewing. “Ons bedank julle ook vir jul pogings om die oproep tot aksie ŉ relatief veilige een te hou.” Dié staking, wat sedert Maandag duur, was egter allesbehalwe ŉ vreedsame gebeurtenis met ŉ bus wat gekaap is, ander wat aan die brand gesteek is en selfs ŉ skool wat deurgeloop het. Passasiers van ŉ bus moes boonop noodgedwonge uit die bewegende voertuig spring toe daar skote op die bus afgevuur is. Santaco het aanvanklik die betoging voortgesit omdat hy meen dat daar ŉ gebrek aan die prioritisering rakende transformasie in die openbare vervoersektor in die provinsie is. Daar is onder meer geëis dat die verordening waarvolgens taxi’s geskut word, hersien word en dat die Blue Dot-taxiprogram voortgesit word. Die DA het intussen ŉ beroep op die Nasionale Vervolgingsgesag (NVG) en die minister van justisie, Ronald Lamola, gedoen om ŉ gespesialiseerde vervolgingseenheid te stig wat verantwoordelik sal wees om geweldsdade en aanvalle op openbare infrastruktuur te vervolg. Ricardo Mackenzie, die DA se provinsiale woordvoerder oor vervoer, voer aan dat misdadige elemente al te lank belangrike openbare infrastruktuur vernietig tydens hul stakings wat die regering miljarde rande uit die sak jaag. Tog bly die vervolgingsyfers vir hierdie misdade aansienlik laag. “Ons het die afgelope twee dae die brutale, doelgerigte en sinnelose vernietiging van openbare infrastruktuur gesien. Dit is duidelik dade van ekonomiese sabotasie en intimidasie en dit moet sonder vrees of guns hanteer word,” sê hy. “Die kommerwekkend lae vervolgingsyfers van hierdie misdade dien net as ŉ aanmoediging vir misdadigers om voort te gaan met hul aanvalle op kritieke openbare infrastruktuur soos bus- en spoordienste.”